b"\n_START_ARTICLE_\nEl Mundo\n_START_SECTION_\nHist\xc3\xb2ria\n_START_PARAGRAPH_\nVa apar\xc3\xa8ixer per primera vegada el 23 d'octubre de 1989 i va ser fundat per Alfonso de Sales, Pedro J. Ram\xc3\xadrez, Balbino Fraga, Juan Gonz\xc3\xa1lez i Melcior Miralles. Seguint les petjades de l'anterior peri\xc3\xb2dic dirigit per Pedro J. Ram\xc3\xadrez, Diario 16, El Mundo ha dedicat des de sempre importants esfor\xc3\xa7os a la investigaci\xc3\xb3 period\xc3\xadstica. En este sentit, van desvelar els esc\xc3\xa0ndols de corrupci\xc3\xb3 del govern de Felipe Gonz\xc3\xa1lez, com el cas Ibercorp i el terrorisme d'Estat del GAL. Estes revelacions van tindre una repercussi\xc3\xb3 significativa en l'opini\xc3\xb3 p\xc3\xbablica i van influir en el desgast de l'expresident i en la vict\xc3\xb2ria de Jos\xc3\xa9 Mar\xc3\xada Aznar en 1996._NEWLINE_El diari va recolzar en l\xc3\xadnies generals al govern d'Aznar. No obstant va q\xc3\xbcestionar algunes de les seues accions, especialment les que podien afavorir Prisa \xe2\x80\x94des de l'etapa de Gonz\xc3\xa1lez ambd\xc3\xb3s es van convertir en rivals. El Mundo tamb\xc3\xa9 va criticar seriosament la Guerra d'Iraq._NEWLINE_El diari va donar un vot de confian\xc3\xa7a a Jos\xc3\xa9 Luis Rodr\xc3\xadguez Zapatero i va aprovar accions com retirar les tropes d'Iraq o, amb indecisions sobre la seua denominaci\xc3\xb3 jur\xc3\xaddica, l'aprovaci\xc3\xb3 del matrimoni entre persones del mateix sexe. Per\xc3\xb2 va mantindre una l\xc3\xadnia cr\xc3\xadtica amb el govern socialista, que actualment \xc3\xa9s predominant. Entre les seues cr\xc3\xadtiques estan els pactes amb els nacionalistes perif\xc3\xa8rics, que segons El Mundo van portar a reformar l'Estatut d'Autonomia de Catalunya o la temptativa de negociar la pau amb ETA._NEWLINE_Quant a la seua labor investigadora, El Mundo \xc3\xa9s un dels m\xc3\xa0xims promotors de les teories que q\xc3\xbcestionen la instrucci\xc3\xb3 judicial dels atemptats de l'11 de mar\xc3\xa7 de 2004, mostrades com a intents d'aclariment d'aspectes que, al seu parer, estarien sense resoldre._NEWLINE_El 2010, segons els comptes que Unidad Editorial va dipositar davant el Registre Mercantil de Madrid, el diari patia una fallida t\xc3\xa8cnica a causa del descens de publicitat i de vendes. El diari va haver de rebre un pr\xc3\xa9stec de la seva empresa matriu RCS MediaGroup per valor de 8,8 milions d'euros._NEWLINE_El 28 de maig de 2012 la editora d'El Mundo va signar un ERO, amb la justificaci\xc3\xb3 de la situaci\xc3\xb3 econ\xc3\xb2mica de l'empresa davant el fort descens dels ingressos publicitaris, i despr\xc3\xa9s que la redacci\xc3\xb3 ho aprov\xc3\xa9s per majoria simple. Es va respectar un preacord anterior, fet que va incloure 142 sortides (113 de la redacci\xc3\xb3 central de Madrid i delegacions i 29 del departament corporatiu, documentaci\xc3\xb3 i de les revistes Magazine, Metr\xc3\xb3poli i Yo Dona). Aquest mateix mes, els treballadors d'El Mundo a Madrid van dur a terme una vaga per protestar contra els directius del diari que havien dut a terme els acomiadament.\n_START_SECTION_\nL\xc3\xadnia editorial\n_START_PARAGRAPH_\nEl diari El Mundo defineix la seva l\xc3\xadnia editorial com a liberal. En certes q\xc3\xbcestions de pol\xc3\xadtica exterior va ser cr\xc3\xadtic amb l'\xc3\xbaltim govern d'Aznar pel seu suport a la guerra de l'Iraq._NEWLINE_Durant l'\xc3\xbaltima legislatura de Felipe Gonz\xc3\xa1lez va veure confirmades judicialment les seves investigacions period\xc3\xadstiques i les d'altres mitjans que havien destapat la guerra bruta protagonitzada pels GAL, aix\xc3\xad com diferents episodis de corrupci\xc3\xb3 que involucraven al PSOE (Filesa) i a alts c\xc3\xa0rrecs pol\xc3\xadtics del govern socialista, que finalment serien condemnats en alguns casos, mentre en uns altres el condemnat va ser el mateix diari. Aquesta tend\xc3\xa8ncia cr\xc3\xadtica es va accentuar durant el govern de Jos\xc3\xa9 Luis Rodr\xc3\xadguez Zapatero, en la qual el diari va ser un dels m\xc3\xa0xims exponents de les anomenades teories de la conspiraci\xc3\xb3 de l'11M, basant-se en les seves pr\xc3\xb2pies especulacions period\xc3\xadstiques no recolzades per la instrucci\xc3\xb3 judicial i en la interpretaci\xc3\xb3 de diversos indicis del sumari en relaci\xc3\xb3 amb l'atemptat._NEWLINE_Entre els seus columnistes hi ha una certa heterogene\xc3\xaftat. Les opinions d'alguns dels seus articulistes sobre l'Esgl\xc3\xa9sia Cat\xc3\xb2lica, la monarquia o els valors conservadors (visible, per exemple, en les columnes d'Antonio Gala, Federico Jim\xc3\xa9nez Losantos, Ra\xc3\xbal del Pozo, Fernando S\xc3\xa1nchez Drag\xc3\xb3, Luis Mar\xc3\xada Anson, Arcadi Espada o Salvador Sostres) s'allunyen de la l\xc3\xadnia de diaris netament conservadors com ABC i La Raz\xc3\xb3n."